0 reiseñor e a rosa 



OscarWitde 












O REISEÑOR E A ROSA 
OSCAR WILDE 


1 


Tradución: Breogana Gato Blanco 
Versión: 1.0 

Portada: Breogana Gato Blanco 

https://gatoblanco. chafalladas. com 

Copyright: 2019 https://gatoblanco.chafalladas.com 

Licenza: Creative Commons Attribution-NonCommercial-NoDerivatives 

4.0 International License 

URL da licenza: https://creativecommons.Org/licenses/by-nc-nd/4.0 


2 


—Dixo que bailaría comigo se lle traía rosas vermellas —lamentou o 
estudante mozo—, mais non hai ningunha rosa vermella en todo o meu 
xardín. 

Dende o seu niño no caxigo oíuno o reiseñor, asomouse entre as follas e 
admirouse. 

—Ningunha rosa vermella en todo o meu xardín! —salaiou, e os seus 
fermosos ollos enchéronse de bágoas—. Ai, de que miudezas depende a 
felicidade! Lin todo o que escribiron os sabios, e coñezo tódolos 
segredos da filosofía e, con todo, a falla dunha rosa vermella fai a miña 
vida desventurada. 

—Eis por fin un amante verdadeiro —dixo o reiseñor. Noite tras noite 
cantei sobre el, aínda que non o coñecía; noite tras noite contei a súa 
historia ás estrelas, e velaquí o está. Ten o cabelo escuro coma a flor do 
xacinto, e os seus beizos son tan encarnados coma a flor que desexa; 
pero a paixón trocou o seu rostro en pálido marfil, e a tristura 
estampoulle o seu selo na cella. 

—O príncipe celebra un baile mañá á noite —murmurou o estudante—, e 
a miña amada está convidada. Se lle levo unha rosa vermella, bailará 
comigo ata o amencer. Se lle levo unha rosa vermella, poderei cinguila 
cos meus brazos, e ela apoiará a súa cabeza no meu ombro, e collerei a 
súa man na miña. Mais non hai ningunha rosa vermella no meu xardín, 
así que quedarei sentado, só, e ela ignorarame. Non terá ningún interese 
en min e partiráseme o corazón. 

—Velaquí, de certo, o auténtico amador —dixo o reiseñor—. O que eu 
canto, el súfreo; o que para min é ledicia, para el é dor. Abofé que o 
amor é algo marabilloso. É máis valioso cás esmeraldas e máis caro cós 
ópalos finos. As perlas e granadas non o valen, nin se pode atopar no 
mercado. Non o venden os comerciantes, nin se pode pesar na balanza 
coma ouro. 

—Os músicos empoleiraranse na súa galería —dixo o estudante—, e 
tocarán os seus instrumentos de corda e o meu amor bailará ó son da arpa 
e do violín. Bailará tan lixeira que os seus pés non tocarán o chan, e os 
cortesáns nos seus vestido alegres arremuiñaranse ó sue redor. Mais 
comigo non ha bailar, porque non teño ningunha rosa que darlle. —E 
tirouse na herba, enterrando a cara entre as mans e botándose a chorar. 

—Por que chora? —preguntou un pequeno lagarto verde, ó pasar 
correndo xunto a el con seu rabo ergueito. 

—E1 por que? —dixo unha choruma que pasaba perseguindo unha raiola. 
—E1 por que? —murmurou unha margarida á súa veciña cunha voz 
baixa e velaíña. 

—Chora por unha rosa vermella —dixo o reiseñor. 

—Por unha rosa vermella? —exclamaron—, que ridículo! —e o pequeno 
lagarto, que era un pouco cínico, riu abertamente. 

Pero o reiseñor entendía o segredo da mágoa do estudante, así que 
descansou en silencio no caxigo e pensou no misterio do amor. 

De súpeto, estendeu as súas ás pardas para voar e elevouse no ar. 
Atravesou o arboredo coma un sombra, e coma unha sombra buliu polo 
xardín. 

No medio do céspede erguíase unha fermosa roseira e, cando a viu, voou 
ata ela e pousouse nunha póla. 

—Dáme unha rosa vermella —exclamou—, e heiche canta-la miña 
canción máis agradábel. 

Pero a roseira meneou a cabeza. 

—As miñas rosas son brancas —respondeu—, tan brancas coma a 
escuma do mar, e máis brancas cá neve da montaña. Pero vai ve-la miña 
irmá que medra arredor do reloxo de sol e talvez ela che dea o que 
queres. 

Así que o reiseñor voou ata a roseira que medraba arredor do reloxo de 
sol. 

—Dáme unha rosa vermella —exclamou—, e heiche canta-la miña 
canción máis agradábel. 

Pero a roseira meneou a cabeza. 

—As miñas rosas son marelas —respondeu—, tan marelas coma o 
cabelo da serea que se senta nun trono de ámbar, e máis marelas có 
amarelle que florece no prado antes de que o segador veña coa súa 
gadaña. Pero vai ve-la miña irmá que medra baixo a xanela do estudante 
e talvez ela che dea o que queres. 

Así que o reiseñor voou ata a roseira que medraba baixo a xanela do 
estudante. 

—Dáme unha rosa vermella —exclamou—, e heiche canta-la miña 
canción máis agradábel. 

Pero a roseira meneou a cabeza. 

—As miñas rosas son vermellas —respondeu—, tan vermellas coma os 
pés dunha pomba, e máis vermellas cós abanos de coral que ondean 
decontino na furna. Pero o inverno arrefrioume as veas, e os meus botóns 
murcharon co carazo, e a tormenta rompeume as pólas, así que non darei 
ningunha rosa en absoluto este ano. 

—Unha soa rosa vermella é todo o que quero —exclamou o reiseñor—, 
unha soa rosa vermella! Non hai xeito de podela acadar? 

—Hai un xeito —contestou a roseira—, mais é tan terríbel que non me 
atrevo a cho contar. 

—Dimo —dixo o reiseñor—, non teño medo. 

—Se queres unha rosa vermella —dixo a roseira—, tes que facela con 
música ó luar, e tinxila co sangue do teu propio corazón. Debes cantarme 
co peito contra unha espiña. Tes que cantarme toda a noite, e a espiña 
debe atravesarche o corazón, e o teu celme debe fluír polas miñas veas e 
facerse meu. 

—A morte é un prezo moi alto por unha rosa vermella —exclamou o 
reiseñor—, e a vida é un ben prezado para todo o mundo. É grato 
pousarse no verdor, e ve-lo Sol no seu carro de ouro, e a Lúa no seu 
carro de perlas. Agradábel é o recendo do espiño, e agradábeis son os 
xacintos bravos que se agochan no val, e o breixo que asubía no outeiro. 
Así e todo, o amor é mellor cá vida, e como se pode compara-lo corazón 
dun paxaro co corazón dun home? 

Así que estendeu as súas ás pardas para voar e alzouse no ar. Pasou sobre 
o xardín coma unha sombra e coma unha sombra atravesou o arboredo. 

O estudiante aínda estaba deitado sobre a herba, onde o deixara, e aínda 
non secaran as bágoas nos seus fermosos ollos. 

—Alégrate —voceou o reiseñor—, alégrate; vas te-la túa rosa vermella. 
Vouna facer con música ó luar, e tinxila co sangue do meu propio 
corazón. Todo o que che pido en troco é que sexas un auténtico amante, 
porque o amor é máis sabio cá filosofía, por moi sabia que sexa, e máis 
forte có poder, por moi forte que sexa. As súas ás son rubias coma o 
lume, e rubio coma o lume é o seu corpo. Os seus beizos son doces coma 
o mel, e o seu alento é coma o incenso. 

O estudante levantou a vista da herba e escoitou, mais non deu entendido 
o que o reiseñor lle dicía, porque só sabía as cousas escritas nos libros. 
Pero o caxigo entendeu e contristouse, porque quería ben ó pequeno 
reiseñor que fixera o niño nas súas pólas. 

—Cántame unha derradeira canción —borboriñou—, voume sentir moi 
só cando marches. 

O reiseñor cantoulle logo ó caxigo, e a súa voz era coma auga que cae a 
gallaropes dunha xerra de prata. 

Cando rematou a súa canción o estudante ergueuse e tirou un caderno de 
notas e un lapis de grafito do peto. 

Canta ben —dixo para si mentres camiñaba polo arboredo—, non o 
nego; pero é quen de sentir? Penso que non. En realidade, é coma os 
máis dos artistas; todo estilo carecente de sinceridade. Non se sacrificaría 
polos demais. Só pensa na música, e ben sabemos que as artes son 

egoístas. Mesmo así, hai que recoñecer que a súa voz fai unhas notas moi 
fermosas. Que magoa que carezan de significado ou propósito útil! 

Entrou entón no seu cuarto, deitouse no estreito xergón, empezou a 
pensar no seu amor e, de alí a pouco, adormeceu. 

E cando a lúa brillou no ceo o reiseñor voou xunto á roseira e arrimou o 
peito á espiña. Cantou toda a noite co peito contra a espiña e a fría lúa de 
cristal debruzouse e escoitouno. Cantou toda a noite e a espiña chantouse 
cada vez máis fondo no seu peito e o seu celme baleirouse. 

Primeiro cantou sobre o nacemento do amor no corazón dun mozo e 
unha moza. E alá na póla máis alta da roseira floreceu unha rosa 
marabillosa, pétalo a pétalo, canción tras canción. Era pálida, ó comezo, 
coma o fuscallo suspendido sobre o río; pálida coma os pés da 
amañecida, e prateada coma as ás do abrente. Coma a sombra dunha rosa 
nun espello de prata, coma a sombra dunha rosa nunha poza, así era a 
rosa que floreceu na póla máis alta da roseira. 

Pero a roseira demandoulle ó reiseñor que apertase máis o peito contra a 
espiña. 

—Empurra máis, rousinoliño —berrou a roseira— ou vai vi-lo día antes 
de rematármo-la rosa. 

Así que o reiseñor puxou máis na espiña, e cantou cada vez máis alto, 
porque cantaba sobre o nacemento da paixón na alma dun home e unha 
doncela. 

E un sutil rubor rosado estendeuse polos pétalos da rosa, coma o rubor na 
face do noivo que bica a noiva nos beizos. Pero a espiña aínda non 
chagara ó corazón e, polo tanto, o corazón da rosa seguía branco, porque 
só o sangue do corazón dun reiseñor pode arroiba-lo corazón dunha rosa. 
E a roseira demandoulle ó reiseñor que apertase máis o peito contra a 
espiña. 

—Empurra máis, rousinoliño —berrou a roseira— ou vai vi-lo día antes 
de rematármo-la rosa. 

Así que o reiseñor puxou máis na espiña, e a espiña tocoulle o corazón, e 
unha dor intensa atravesouno. Profúnda, proñmda era a dor, e a súa 
canción volveuse aínda máis adoecida, porque cantaba sobre o amor que 
a morte requinta, sobre o amor inmorredoiro. 

E a marabillosa rosa volveuse carmesí, coma a rosa do ceo do leste. 
Carmesí era o cinto de pétalos, e carmesí coma un rubí era o corazón. 
Pero a voz do reiseñor languidecía, e comezou bate-las súas ás, e unha 
calixe cubriulle os ollos. A súa canción soaba cada vez máis baixa e 
sentiu que algo o atafegaba. 

Entón cantou con afán unha derradeira vez. A lúa branca escoitouno e 
esqueceu o amencer e demorouse no ceo. A rosa vermella escoitouno e 
arreguizouse extática e abriu os seus pétalos na fresca da mañá. Eco, a 
ninfa, levou a música ata a súa cova púrpura nos cotarelos, e acordou os 
dormentes e soñadores pastores. Aboiou a música entre os xuncos do río, 
que levaron a súa mensaxe ata o mar. 

—Olla, olla! —exclamou a roseira—, xa rematámo-la rosa. 

Pero o reiseñor non contestou, porque xacía morto entre a alta herba, coa 
espiña cravada no corazón. 

E ó mediodía o estudante abriu a fiestra e mirou fóra. 

—Vaites, que sorte tiven! —exclamou—. Velaquí hai unha rosa 
vermella! Endexamais vira tal rosa. É tan fermosa que seguro ten un 
longo nome en latín. —e inclinouse e arrincouna. 

Despois puxo o chapeu e correu á casa do catedrático coa rosa na man. 

A filla do catedrático estaba sentada na porta enrolando seda azul nun 
carrete, e o seu cadelo estaba deitado ó pé dela. 

—Dixeches que bailarías comigo se che traía unha rosa vermella — 
exclamou o estudante—. Pois velaquí está a rosa máis vermella do 
mundo. Lévaa esta noite xunto ó corazón e, mentres bailamos, hache 
amosar canto te quero. 

Pero a moza contestou mecosa: 

—Penso que non me pega co vestido e, ademais, o sobriño do tesoureiro 
agasalloume con xoias de verdade, e ben sabemos todos que as alfaias 
son moito máis caras cás flores. 

—Ai, si? Vaites que es desagradecida! —dixo o estudante alporizado— e 
chimpou na rúa a rosa, que foi caer nun suco onde unha roda lle pasou 
por riba. 

—Desagradecida! —rosmou a moza—. Vouche dicir unha cousa, es un 
maleducado; e ademais, ti que vés sendo? Nada máis que un estudante. 
Boh!, non creo nin que teñas sequera fibelas de prata nos zapatos, como 
ten o sobriño do tesoureiro —e levantouse da cadeira e entrou na casa. 

—O amor é unha parvada! —dixo o estudante e marchou—. Non é nin a 
metade de útil cá lóxica, porque non proba ren, e sempre nos está a 
prometer cousas que non pasan e facer crer cousas que non son certas. 

De feito, é moi pouco práctico e, como hoxe ser práctico é o 
fundamental, hei retoma-la filosofía e estudar metafísica. 

Así que volveu ó seu cuarto, tirou un enorme libro poeirento, e púxose a 
ler. 

